《香奁诗三首 其二》
明代·张綖

行遍回廊小立时，轻风吹动隔墙枝。年光荏苒偏伤客，往事参差欲怨谁。

绣被香温催解佩，绮窗月淡称弹棋。酿成一种风流病，对月看花总泪垂。

作者简介：（1487—1543）扬州府高邮人，字世文，号南湖。正德八年举人。八应会试不第，谒选为武昌通判，迁光州知州。少从王西楼游，刻意填词，撰《诗余图谱》，词家以为指南。另有《杜诗通》、《南湖诗集》。